Aman Tulejev vuonna 2010
**Aman Gumirovitš Tulejev** (ven. Аман Гумирович Тулеев; 13. toukokuuta 1944 Krasnovodsk, nykyinen Türkmenbaşy – 20. marraskuuta 2023), alun perin **Amangeldy Moldagazyjevitš Tulejev** (ven. Амангельды Молдагазыевич Тулеев), oli venäläinen poliitikko. Hänellä oli kazakki- ja tataarijuuret.

Tulejev valmistui rautatiealan insinööriksi Novosibirskin Insinöörien instituutista vuonna 1973. Myöhemmin hän sai myös tohtorin arvon politiikan tutkimuksessa. Tulejev loi uran insinöörinä ja eteni rautatieliikenteen alueellisiin johtotehtäviin. Vuonna 1990 hänestä tuli Venäjän sosialistisen federatiivisen neuvostotasavallan kansanedustuslaitoksen jäsen. Vuonna 1991 hän oli ehdolla Venäjän presidentiksi ja pääsi neljänneksi seitsemällä prosentilla annetuista äänistä. Vuonna 1993 Tulejev valittiin Venäjän liittoneuvostoon. Vuosina 1996–1997 hän toimi Venäjän IVY-maayhteistyön ministerinä. Vuonna 1997 Tulejevista tuli ensimmäisen kerran Kumerovon alueen kuvernööri, jona hän toimi vuoteen 2018 saakka. Hän oli alun perin ehdolla Venäjän presidentiksi vuonna 1996, mutta luopui ehdokkuudesta Gennadi Zjuganovin hyväksi. Hän asettui ehdolle presidentinvaaleissa 2000 ja sijoittui jälleen neljänneksi.

Tulejev erosi 1. huhtikuuta 2018 Kumerovon kuvernöörin tehtävistä mielenosoittajien vaadittua hänen eroaan vähintään 60 ihmishenkeä vaatineen Kumerovon tulipalon seurauksena. Tulejev pyysi tulipaloa anteeksi Vladimir Putinilta. Hänen seuraajakseen kuvernöörinä tuli Sergei Tsiviljov. Tulejev kuitenkin valittiin Kemerovon alueellisen lainsäädäntöelimen puhemieheksi 10. huhtikuuta 2018 ja 17. syyskuuta 2018 myös Kuzbassin ammattikoulutuksen alueinstituutin rehtoriksi.

Tulejev kirjoitti lukuisia kirjoja ja sai nimiinsä kaksi patenttia. Hän sai kunniamerkin "ansioista isänmaalle" sekä Venäjän kunniaritarikunnan ja Pyhän Aleksanteri Nevskin ritarikunnan arvot. Lisäksi Tulejeville myönnettiin valtiolliset palkinnot Ukrainasta, Valko-Venäjältä, Azerbaidžanista, Kazakstanista ja Mongoliasta. Tulejev oli vuosina 2011 ja 2017 selkäleikkauksissa, joista toisen jälkeen hän joutui kuntoutusjaksolle presidentinhallinnon alaiseen keskussairaalaan Moskovaan. Hän kuoli 79-vuotiaana vuonna 2023.

Lähteet
-------

1. 1 2 3 4 5  Чем известен бывший глава Кемеровской области Аман Тулеев Kommersant 20.11.2023, viitattu 1.1.2024 (venäjäksi)
2. 1 2 3 4  Former Governor Of Siberian Region Of Kemerovo Dies At 79 Radio Free Europe/Radio Liberty 20.11.2023, viitattu 1.1.2024 (englanniksi)
3. ↑  Губернатор Тулеев извинился лично перед Путиным за пожар в Кемерове Radio Svoboda 27.3.2018, viitattu 1.1.2024 (venäjäksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Venäjän presidentinvaali 1991 |
| --- |
|  |
| Sitoutumaton | 
Valitut ehdokkaat
Boris Jeltsin (presidentti)
Aleksandr Rutskoi (varapresidentti)
 |
|  |
| Kommunistit | 
Valitut ehdokkaat
Nikolai Ryžkov (presidenttiehdokas)
Boris Gromov (varapresidenttiehdokas)
Muut ehdokkaat
Vadim Bakatin
Albert Makašov
Aman Tulejev
 |
|  |
| Liberaalidemokraatit | 
Valitut ehdokkaat
Vladimir Žirinovski (presidenttiehdokas)
Andrei Zavidija (varapresidenttiehdokas)
 |

 |

|  |  |  |  |  |
| --- | --- | --- | --- | --- |
| 

| * n
* k
* m
Venäjän presidentinvaali 2000 |
| --- |
|  |
| Ehdokkaat | 
* Stanislav Govorukhin(OVR)
* Umar Dzhabrailov (Power of Russia)
* Vladimir Žirinovski (Liberaalidemokraatit)
* Gennadi Zjuganov (Kommunistit)
* Ella Pamfilova (For Civic Dignity)
* Aleksei Podberjozkin (Dukhovnojee nasledije)
* Vladimir Putin (Sit.)
* Juri Skuratov (Sit.)
* Konstantin Titov (EDSD)
* Aman Tulejev (Sit.)
* Grigori Javlinski (Jabloko)

 |

 |